
Nr. 3315 din 26.01.2026
REFERAT DE APROBARE 
la proiectul Hotărârii de completare a Hotărârii Consiliului Local al comunei Cornetu, județul Ilfov nr. 17/24.03.2025 privind aprobarea Contractului de delegare a gestiunii serviciului de salubrizare în comuna Cornetu, județul Ilfov
La art. 17, alin. (5) lit. h) din Ordonanța de Urgență nr. 92 din 19 august 2021 privind regimul deşeurilor, cu modificările și completările ulterioare, se prevede că

„(5) Autorităţile administraţiei publice locale ale unităţilor administrativ-teritoriale sau, după caz, subdiviziunile administrativ-teritoriale ale municipiilor, respectiv asociaţiile de dezvoltare intercomunitară ale acestora, după caz, au următoarele obligaţii:

(…)

h) să implementeze, cu respectarea prevederilor Ordonanţei Guvernului nr. 21/1992 privind protecţia consumatorilor, republicată, cu modificările şi completările ulterioare, instrumentul economic «plăteşte pentru cât arunci», bazat pe unul sau mai multe dintre următoarele elemente:

(i) volum;

(ii) frecvenţă de colectare;

(iii) greutate;

(iv) saci de colectare personalizaţi;(…)”

De asemenea, la art. 35, alin. (3) din Legea nr. 101 din 25 aprilie 2006 a serviciului de salubrizare a localităţilor, republicată, cu modificările și completările ulterioare, se prevede că

„(3) Autorităţile administraţiei publice locale au obligaţia să implementeze instrumentul economic «plăteşte pentru cât arunci» în conformitate cu prevederile art. 17 alin. (5) lit. h) din Ordonanţa de urgenţă a Guvernului nr. 92/2021, aprobată cu modificări şi completări prin Legea nr. 17/2023.”

Sistemul „plătește pentru cât arunci” (PAYT – Pay As You Throw) este fundamentat pe principiul responsabilității individuale a generatorului de deșeuri; acesta încurajează reducerea cantității de deșeuri reziduale și creează stimulente directe pentru populație și agenții economici de a adopta practici sustenabile, precum colectarea separată a fracțiilor reciclabile și valorificarea biodeșeurilor prin compostare. 
De acest instrument economic, precum și de principiile «tarifarea echitabilă, corelată cu calitatea și cantitatea serviciului prestat» și «poluatorul plătește» s-a ținut cont în stabilirea tarifelor din Contractul de delegare a gestiunii serviciului de salubrizare în comuna Cornetu, județul Ilfov, aprobat prin Hotărârea Consiliului Local al comunei Cornetu, județul Ilfov nr. 17/24.03.2025, însă fără a se menționa despre acest lucru în cuprinsul hotărârii. 
Din considerentele anterior expuse, prezint spre dezbatere şi aprobare proiectul Hotărârii de completare a Hotărârii Consiliului Local al comunei Cornetu, județul Ilfov nr. 17/24.03.2025 privind aprobarea Contractului de delegare a gestiunii serviciului de salubrizare în comuna Cornetu, județul Ilfov

